
1 ယ့ၫၡူၬဎရံၬ အဆၧအၪ့မၧၫ့ဖိၪ ဘဲၫယွၩအၥၭ အၥိၭ, ယၧၩ, စပီလူၫ ယစံၭ ၦဆံၫ့ဎံၪ လၧအ့ဖစၧၭ အဖၧၩ့, ဒဲၦလၧအနဲၩ ယ့ၫၡူၬဎရံၬလဖၪနီၪ, မွဲဆၧအခိးအတၩ, 2 ဒဲဆၧဘၪလိၬအိၭလိၬ လၧပဖါယွၩ, ဒဲကဆါ ယ့ၫၡူၬဎရံၬနီၪ, ဘၪနၥံၪဆံၭ. 3 မွဲဆၧဆိၪဂ့ၩဘၪ ယွၩ ပကဆါ ယ့ၫၡူၬဎရံၬ အဖါ, လၧအဆိၪဂ့ၩပၧၩ, လၧကယဲ ဆၧဆိၪဂ့ၩ ထီးအလူၬ ဘၪဆဲၫ့ လၧၥၭ, လၧမူၭခိၪအလး လၧဎရံၬ အဖၧၩ့နီၪ ဆံၭ. 4 ဘဲၫအရွံန့ပၧၩ လၧအဖၧၩ့ အၥိၭ လၧဂၪ့ခိၪ အခၪ့ထံၭ လချုၭ အီၪဒံၭဘၪ, ဘဲၫၥိၭ ပမိကဲၪ ၦဆံၫ့ဎံၪ, ဒဲၦလၧအဆၧမၪ လအီၪဘၪ လၧအမ့ၬယၫ လၧဆၧအဲၪ အဖၧၩ့လီၫ. 5 ဘဲၫအၥၭဂ့ၩ အီၪဝ့ၫ အၥိၭနီၪ, အီၪက့ၪဝဲၩပၧၩ လၧအနၫ့ဆါဒၪဝ့ၫ အဂး, လၧယ့ၫၡူၬဎရံၬ အကၠီၩ့, လၧပမိထၪ့ဘၭ လၧဖိၪ အလး, 6 လၧအခိးအတၩ အလၩအဖၩ့နီၪ, မိဘၪ ဆၧစံၭထၪ့အၪ့အူၭ အဂးတၭ, မွဲအဖ့ၪလၫ့ပၧၩ လၧဆၧအခိးအတၩ လၧၦၥၭဘီၩ့လဂၩနီၪ အဖၧၩ့ လီၫ. 7 မွဲလၧအဝ့ၫနီၪ အကၠီၩ့, တၭ ပဘၪ ဆၧဎွ့ၩန့ထဲၩ့ပၧၩ လၧအၥွံၪ အထံၫ ဘဲၫ ၦစံၭဆၧ အၥိၭ, ဆၧကွဲၪဖျါ ပဆၧအမၪ ဘဲၫအခိးအတၩ လၧၫ့လၧၫ့ဎွ့ၩဎွ့ၩ အၥိၭနီၪလီၫ. 8 မွဲအမၩအၪထၪ့ အခိးအတၩ လၧပဂး, ဒဲဖ့ၪလၫ့ပၧၩ လၧကယဲ ၥုၪ့ဖၭၥၭဖၭ, ဒဲဆၧကိၪ့ၥ့ၪဖၭဘၪလီၫ. 9 ဘဲၫအၥၭဂ့ၩ အီၪဝ့ၫ အၥိၭနီၪ, ဆၧအီၪၥူၪ လၧအၥၭခံဖၧၩ့ လၧအစ့ၩရၫ့ဝဲၩ ဒၪဝ့ၫနီၪ မွဲအဒုၭၥ့ၪယၫယူၭ ပၧၩယူၭ, 10 ဘဲၫ ဆၧလၧအတဲၩ့ဝဲၩယူၭ အမုအလၩ အ့ၪဘၪနီၪ, ဆၧအီၪလၧမူၭခိၪ မွဲဂ့ၩ, ဆၧအီၪလၧဂၪ့ခိၪ မွဲဂ့ၩ, မိဒုၭအီၪကီၪ့ ဆၧထီးအလူၬ လၧဎရံၬ အဖၧၩ့လီၫ. 11 ၦလၧအမၩ ဆၧထီးအလူၬ ထီးဒၪ အကိၪ့ထၪ့ဖၭလၩ့ဒၪဝ့ၫ ဘဲၫအဆၧကိၪ့ဝဲၩ အၥိၭနီၪ, ပဘၪ ဆၧအီၪက့ၪဝဲၩပၧၩ, ဒဲပန့ၥၫဆၧ လၧဎရံၬ အဖၧၩ့နီၪ, 12 ဘဲၫၥိၭ ၦလၧအယိလါဆိၫဆၧ လၧဎရံၬ အဖၧၩ့ ပဝ့ၫဒၪယီၩ, ပမိကဲၪထၪ့ ဆၧစံၭထၪ့အၪ့အူၭ အဝ့ၫဒၪ အဆၧလၩဆၧဖၩ့နီၪ အဂးလီၫ. 13 နၥံၪဝ့ၫဒၪ နၥံၪ နါဂၧၫ့ ဆၧမွဲဆၧတီၩ အလူအထၫ, ဘဲၫ ၦစံၭဆၧအၥိၭ; ဆၧထိးထဲၩ့တၩ့ထဲၩ့ နၥံၪ အဆၧၥၭထိၬအပရၧၫ့, ဒဲနၥံၪ နဲၩ ဎရံၬနီၪ ဂီၩ့တၭ, နၥံၪ ဘၪ ဆၧစဲၩနဲၪ့ထၬဆ့ လၧၥၭမုဆံၫ့ဎံၪ လၧဆၧလီၩဘၪဝဲၩ ဆၧနီၪလီၫ. 14 ဆၧလၧၥၭမုဆံၫ့ဎံၪနီၪမွဲ ဆၧဖ့ၪလၫ့ဝဲၩ ပၧၩ, ထီးအမိမၩန့ ဆၧလၧအဎွ့ၩန့ထဲၩ့ဝဲၩဝ့ၫနီၪ, ဘဲၫၥိၭ အလၩအဖၩ့ မိဘၪ ဆၧစံၭထၪ့အၪ့အူၭ လီၫ. 15 မၩအၥၭဘဲၫနီၪတၭ, နၥံၪ နဲၩ ကဆါယ့ၫၡူၬ, ဒဲအဲၪ ၦဆံၫ့ဎံၪ ကိၭဂၩဒ့ၭနီၪ, ယနါဂၧၫ့ဆ့ယူၭတၭ, 16 ယစံၭထၪ့အၪ့အူၭဆၧ လၧနၥံၪ အကၠီၩ့, လထုၬဘၪတၭ, ယ ဘၩဆိၪဖၪန့ နၥံၪ အဂး, 17 ဘဲၫၥိၭ ပကဆါ ယ့ၫၡူၬဎရံၬ အယွၩ, ဆၧလၩဆၧဖၩ့ အဖါလဂၩ, မိဖ့ၪလၫ့ နၥံၪ လၧၥၭကိၪ့ထၪ့ဖၭလၩ့ဘၪ, ဒဲဆၧနဲၩဖျီၪ လၧဆၧၥ့ၪယၫ အဝ့ၫဒၪ အဖၧၩ့, 18 နၥံၪ အဆၧကိၪ့ၥ့ၪအမ့ၬ ဖၩ့ထၪ့, ဘဲၫၥိၭ နၥံၪ မိၥ့ၪယၫ ဆၧယိလါ ဘၪဆဲၫ့ လၧအဆၧကိၭန့ထဲၩ့နီၪ, မွဲဘဲၫၥ့ၪလဲၪ ဘဲၫၥ့ၪလဲၪ, ဒဲအဆၧဖ့ၪၥၫ လၧၦဆံၫ့ဎံၪ အဖၧၩ့ အလၩအဖၩ့ အလၧၫ့အဎွ့ၩ မွဲဘဲၫၥ့ၪလဲၪ ဘဲၫၥ့ၪလဲၪ နီၪ, 19 ဒဲအစီၩ့ဒိၪအမၩ့ထီၫ လၧၦနဲၩဆၧလဖၪ ပဝ့ၫဒၪယီၩ အဖၧၩ့, မွဲဘဲၫၥ့ၪလဲၪ ဘဲၫၥ့ၪလဲၪ, ဘဲၫအမၩဆၧ လၧအစီၩ့ဒိၪ အမၩ့ဒိၪ အဖၧၩ့ အၥိၭ, 20 လၧအမၩဝ့ၫ လၧဎရံၬ အဖၧၩ့ ထီးအဒုၭဂဲထုၪ့ထဲၩ့ အဝ့ၫ လၧဆၧၥံၫ အဖၧၩ့ နီၪ, အီၪက့ၪဝ့ၫ လၧအစူၪထွ့ၪလခီၫ အီၪလၧမူၭခိၪအလးၥံၪ, 21 လၧ ကယဲ ဆၧအဒိၪအခိၪ, ဒဲဆၧအစီၩ့အမၩ့, ဒဲဆၧစ့ၩရၫ့, ဒဲဆၧအကဆါ, ဒဲကယဲ ဆၧအမံၩ့ လၧၦကိၭဝ့ၫ လမံၩ့လါလါ နီၪ, လမွဲဘၪန့ၫ အယီၩလကၠၪယီၩ, မွဲဆၧကဲခိၬ နးကၠၪဒီၭဆ့, 22 ဒဲ အီၪက့ၪ ဆၧထီးအလူၬ လၧအဖၫ့လၬ, ဒဲကယဲ ဆၧလမံၩ့လါလါ ဘၪဆဲၫ့ လၧဆၧအီၪကီၪ့နီၪ, မွဲအအီၪက့ၪ အဝ့ၫဒၪ လၧအခိၪ လီၫ. 23 ဆၧအီၪကီၪ့နီၪ မွဲအမိၡါ, ဘဲၫၦစံၭဆၧ အၥိၭ, ဆၧလၧၫ့ဆၧဎွ့ၩ ဘၪဆဲၫ့ လၧၦလၧအမၩ လၧၫ့ထၪ့ဎွ့ၩထၪ့ ဆၧထီးအလူၬ လၧဆၧထီးအလူၬ အဖၧၩ့လီၫ.

1 ၦလၧအၥံၫယူၭ လၧဆၧၥူၭဆၧမၪ, ဒဲဆၧဒဲၩဘၭ အဖၧၩ့ နၥံၪဝ့ၫယီၩ, [ယွၩ မၩမၧၫ့ထၪ့ထဲၩ့ယူၭ နၥံၪ ယူၭ,] 2 လၧဆၧနီၪလဖၪ နၥံၪ လ့ၩယူၭ လၧအဖၧၩ့ လၧအခၪ့ထံၭ လၧမီခိၬ ဘဲၫၦယီၩ လကၠၪဖိၪ အၥိၭ, ဘဲၫ ဆၧဖိၭဖၫ့ အစီၩ့အမၩ့ အခိၪ, ၥၭ လၧအမၩဆၧ ဘိၩ့နဲၪ့ယီၩ လၧၦလခိၭနၪဘၪ ဆၧအဖၧၩ့လဖၪ အၥိၭနီၪလီၫ. 3 လၧအခၪ့ထံၭ လၧအၥၫ့ ပဝ့ၫဒၪ ထီးအလူၬယီၩ, ပ မၩဆၧဖံၭဆၧ လၧအကျၩ လၧပဖံၭပယၪ အဆၧၥၭကွံၩ အဖၧၩ့တၭ, ပမၩ ထီးဒၪ ဆၧဖံၭဆၧယၪ အၥၭ, ဒဲၥၭကိၪ့ဆၧၥ့ၪတၭ, လၧဆၧအထူၫအရူၫ အဖၧၩ့နီၪ, ပမွဲ ဆၧၥၭထၪ့အဖိၪ ဘဲၫဂူၫဂၩ အၥိၭနီၪလီၫ. 4 အ့ၪမွဲ ယွၩ လၧအလၧၫ့ဎွ့ၩ လၧဆၧယၫ့ၥၭနီၪ, မွဲလၧအအဲၪပၧၩကွံၩပၧၩ အၪအၪလ့ၬ အကၠီၩ့နီၪ, 5 ၦလၧအၥံၫ လၧဆၧမၪ အဖၧၩ့ ပဝ့ၫဒၪယီၩ, အဝ့ၫဒၪ မၩမၧၫ့ထၪ့ထဲၩ့ဎုၬပၧၩ လၧဎရံၬ, (နၥံၪ ထီၩ့ လၧဆၧထိးထဲၩ့တၩ့ထဲၩ့ နၥံၪ လၧဆၧအခိးအတၩ အကၠီၩ့,) 6 ဒဲမၩဂဲထုၪ့ဎုၬ ပၧၩ နီၪ, ဒဲဒုၭဆၧၫ့နၩ့ပၧၩ လၧမူၭခိၪအလးၥံၪ လၧယ့ၫၡူၬဎရံၬ အဖၧၩ့, 7 ဘဲၫၥိၭ အမိဒုၭနဲၪ အခိးအတၩ လၧၫ့လၧၫ့ဎွ့ၩဎွ့ၩ လၧယၫလခီၫ လၩ့ဆိၩလၩ့ကၠၪ လၧအမၩဂ့ၩပၧၩ လၧယ့ၫၡူၬဎရံၬ အဖၧၩ့နီၪလီၫ. 8 အဂဲးဘဲၫယီၩ နၥံၪ ထီၩ့ လၧဆၧထိးထဲၩ့တၩ့ထဲၩ့ နၥံၪ လၧဆၧအခိးအတၩ, လၧဆၧနဲၩ အကၠီၩ့တၭ, ဆၧနီၪလမွဲဘၪ လၧနၥံၪအကၠီၩ့ဒၪ နၥံၪဝ့ၫ, မွဲလၧယွၩအဆၧဖ့ၪလၫ့ အကၠီၩ့ လီၫ. 9 ဘဲၫၥိၭ ပထီးအီၪက့ၪဖိၫလိၫအၥၭ နးဂၩလဂ့ၩနီၪ, မွဲလၧဆၧမၩ အကၠီၩ့ အ့ၬ. 10 အဂဲးဘဲၫယီၩ ပမွဲ ယွၩအဆၧမၩ လၧအမၩကဲၪထၪ့ဝ့ၫ လၧယ့ၫၡူၬဎရံၬ အဖၧၩ့, လၧဆၧမၩဂ့ၩ အဂး လၧယွၩ တဲၩ့ဝဲၩဝ့ၫ ဘဲၫၥိၭ ပမိလ့ၩဆၧ လၧအဖၧၩ့ လီၫ. 11 မၩအၥၭဘဲၫနီၪတၭ, လၧအၥၫ့ လၧအခၪ့ထံၭနီၪ နၥံၪမွဲ ၦဆၨၩလဖၪ လၧဆၧဖံၭဆၧယၪ အဖၧၩ့, ၦဒိၭဆၧကူၭတရံၭ လၧဆၧယၪ အဖၧၩ့ လၧၦမၩ လၧအစူၪနီၪ ကိၭဝ့ၫ ၦလဒိၭဘၪ ဆၧကူၭတရံၭ, 12 ထီးအထီနီၪ နၥံၪ လအီၪဘၪ လၧဎရံၬနီၪ, လမွဲဘၪ ၦမွံၩ ဘၪဆဲၫ့ လၧဆၧစံၭဝဲၩ ဆၧအုၩ့လၩ့, ဆၧယိလါ လအီၪဘၪ, လအီၪဘၪ လၧယွၩ လၧဂၪ့ခိၪချိၫ့ယီၩ, နၪ့ထၪ့ထဲၩ့ နၥံၪဝ့ၫ ဆံၭ. 13 အ့ၪမွဲ ဘိၩ့နဲၪ့ယီၩ, လၧယ့ၫၡူၬဎရံၬ အဖၧၩ့နီၪ, နၥံၪ, ၦလၧအအီၪယဲၩ့ လၧအၥၫ့နီၪ အီၪဘူၭထၪ့ထဲၩ့ လၧဎရံၬအၥွံၪ အကၠီၩ့လီၫ. 14 အဂဲးဘဲၫယီၩ ၦနံၫဒီၪ့နီၪ မွဲအဒုၭကဲၪထၪ့ဝ့ၫ ၦလဒီၪ့ဎး တၭ, မွဲပဆၧဘၪလိၬအိၭလိၬ, ဒဲမၩလၩ့ဎီးခွံၬ ဆၧဒီၪ့ အီၪလၧအဘိၩ့ဆၧၩ့, 15 ဒဲမၩဂၭဂီၩ့ခွံၬ လၧအဖံၭအယၪ အဖၧၩ့, ဆၧအထူၫအရူၫ ဘၪဆဲၫ့ လၧဆၧမၪလူၬ, ဘဲၫပစံၭဆၧ အၥိၭ ဆၧထၫ့ဒုၪထၫ့ဒၩလိၬအၥၭနီၪ, မၩဘၪလိၬထဲၩ့ဝ့ၫ ဘဲၫၥိၭ အမိဒုၭကဲၪထၪ့ ၦနံၫဒီၪ့ လၧၦအၥၫ့လဒီၪ့ဎး လၧအနၫ့ဆါဒၪဝ့ၫ အဖၧၩ့, 16 ဒဲမၩၥံၫခွံၬ ဆၧထၫ့ဒုၪထၫ့ဒၩလိၬအၥၭ လၧအထုၪ့စူၪယၫနီၪ ဂီၩ့တၭ, မၩဘၪလိၬ ဆၧနံၫခီၫလူၬ လၧယွၩ လၧအနၫ့ဆါ လဂၩဎး အဖၧၩ့, လၧထုၪ့စူၪယၫ အကၠီၩ့နီၪလီၫ. 17 မွဲအဂဲၫလီၩလၩ့လၬလၩ့ ဆၧဘၪလိၬအိၭလိၬ လၧနၥံၪ လၧအအီၪယဲၩ့, ဒဲၦလၧအအီၪဘူၭဆ့လီၫ. 18 အဂဲးဘဲၫယီၩ, ပဝ့ၫဒၪ နံၫဒီၪ့ယီၩ, ပန့ဘၪ ဆၧၥိၫ့ပၧၩ လၧဖါ အအီၪ လၧၥၭမု လဂၩဎး လၧအဝ့ၫဒၪ အကၠီၩ့ လီၫ. 19 မၩအၥၭဘဲၫနီၪတၭ, နၥံၪ လမွဲလၧၩ့ဘၪ ၦလခီၫဘၩ့မုးဖိၪ ဒဲၦမွံၩနီၪ, အ့ၪမွဲ နၥံၪမွဲ ပဒိၩ့ဖိၪ ဖံၭၥိၭလိၬအၥၭ လၧၦဆံၫ့ဎံၪၥံၪ ဒဲလၧယွၩအဂံၪ့ဖိၪဆ့ လီၫ. 20 ယ့ၫၡူၬဎရံၬ အနၫ့ဆါဒၪဝ့ၫ မွဲဂံၪ့နိၪ့ အလိးဒိၪထုၬ တၭ, ဆၧမၩထၪ့ နၥံၪ လၧဆၧအၪ့မၧၫ့ဖိၪ, ဒဲမီၪၥံၪအခၪ့ထံၭ အဖၫ့ခိၪလီၫ. 21 လၧအဝ့ၫဒၪ အဖၧၩ့ ဂံၪ့ဘၪလိၬအၥၭ ထၧၫ့ဖျိၪ့ယၫ, ဒိၪထၪ့တၭ, ကဲၪထၪ့ဝ့ၫ လၧဂံၪ့ဆံၫ့ဎံၪ လၧကဆါ အဖၧၩ့ လီၫ. 22 ဆၧမၩဎုၬ နၥံၪ လၧအဝ့ၫဒၪ အဖၧၩ့ဆ့, ဘဲၫၥိၭ နၥံၪ မိကဲၪထၪ့ ယွၩ အီၪဝ့ၫ အလး လၧၥၭမု အဖၧၩ့လီၫ. 

1 လၧဆၧနီၪလမံၩ့ အကၠီၩ့တၭ, ယ့ၫၡူၬဎရံၬ အခ့ၫအၡၩ လၧအဘၪထီၫ့ဖၧၩ့ လၧၦဆၨၩလဖၪ နၥံၪဝ့ၫဒၪ အဂး, ယၧၩ, စပီလူၫယီၩ, 2 ဆၧတဲၩ့ဝဲၩ ဘၪဆဲၫ့ လၧယွၩအခိးအတၩ လၧဆၧဖ့ၪလၫ့ယၧၩ လၧနၥံၪ အဂးနီၪ, နၥံၪ အ့ၪနါဂၧၫ့ တၡါယူၭနီၪ, 3 ဘဲၫလၧဆၧနဲၪဖျီၪ အၥိၭ ယွၩ ဒုၭၥ့ၪယၫ ယၧၩ လၧဆၧအီၪၥူၪနီၪ, ဘဲၫယကွ့ၭန့ နၥံၪ လၧဆၧချဲၩ့ၡၩခိၬ အၥိၭတၭ, 4 ထီးနၥံၪ အ့ၪဖီဘၪ ဆၧနီၪ, ယဆၧၥ့ၪယၫ လၧဎရံၬ အဆၧအီၪၥူၪနီၪ နၥံၪ ၥ့ၪယၫမိၥ့ၪ လီၫ. 5 ဆၧနီၪ လၧအဆိၩအဂူၫဂၩလဖၪ, ဆၧလဒုၭနဲၪဘၪ ၦၡၩၥံၪ ဘဲၫၥၭမု ဒုၭနဲၪ အခ့ၫအၡၩ ဆၧအၪ့မၧၫ့ဖိၪ ဆံၫ့ဎံၪၥံၪ ဒဲမီၪၥံၪ ဘိၩ့နဲၪ့ယီၩ အၥိၭ, 6 ဘဲၫၥိၭ ၦဆၨၩလဖၪ မိန့ၥၫဎုၬ ဆၧမိကဲၪထၪ့ ၦအမိၡါ လဂၩဎးနီၪ, မိန့ဘၪ ဆၧစံၭဝဲၩ လၧပၥိၭ လၧဎရံၬ အဖၧၩ့ လၧဆၧၥၭထိၬအပရၧၫ့ အကၠီၩ့လီၫ. 7 ယမွဲ ဆၧနီၪ အခ့ၫအၡၩ, ဘဲၫဆၧဖ့ၪလၫ့ အၥိၭ ဘၪဆဲၫ့ လၧယွၩအခိးအတၩ လၧအဖ့ၪလၫ့ယၧၩ ဘဲၫအစီၩ့အမၩ့ အၥိၭနီၪလီၫ. 8 ၦအီၪလၧၦဆံၫ့ဎံၪ အကျၩ ဆံၭနဲၪ့ ၦအဆံၭထုၬ, ယဝ့ၫဒၪယီၩ, ဆၧဖ့ၪလၫ့ယၧၩ လၧအခိးအတၩယီၩ, ဘဲၫၥိၭ ယမိလီၩလၩ့လၬလၩ့ ဎရံၬ အဆၧလၧၫ့ဆၧဎွ့ၩ လၧပဆီၫ့မီၪ့ အဂဲး လူၬလၥ့ၪဘၪ လၧၦဆၨၩလဖၪ အကျၩနီၪ, 9 ဒဲမၩဖၩ့ထၪ့ ၦကိၭဂၩဒ့ၭ, လၧဆၧစ့ၩရၫ့ ဘၪဆဲၫ့ လၧဆၧအီၪၥူၪ လၧအအီၪ လၧဂၪ့ခိၪ လချုၭ ကဲၪထၪ့ဒံၭဘၪ လၧယွၩ အဖၧၩ့လီၫ. အဝ့ၫ တဲၩ့လၩ့ ဆၧထီးအလူၬ လၧ[ယ့ၫၡူၬဎရံၬ,] 10 ဘဲၫၥိၭ ဆၧအဒိၪအခိၪ, ဒဲဆၧအစီၩ့အမၩ့ လၧမူၭခိၪ အဖၧၩ့ ဆၧမိၥ့ၪယၫ ဘိၩ့နဲၪ့ယီၩ, လၧဆၧအီၪကီၪ့ အကၠီၩ့, ယွၩအဆၧကိၪ့ အၪအၪဒိၪဒိၪ နီၪ, 11 ဘဲၫအစ့ၩရၫ့ဝဲၩဝ့ၫ အဆိၩဆိၩအကၠၪကၠၪ လၧပကဆါ ယ့ၫၡူၬဎရံၬ အဖၧၩ့ အၥိၭနီၪလီၫ. 12 လၧအဝ့ၫဒၪနီၪ အဖၧၩ့ လၧပနဲၩဝ့ၫ အကၠီၩ့ ပန့ဘၪ ဆၧၥိၫ့ပၧၩ လၧအအီၪ လၧပၥၭဒူၩ လီၫ. 13 မၩအၥၭဘဲၫနီၪတၭ, ဆၧၡၪ့ဆၧနၭ လၧယဘၪ လၧနၥံၪ အကၠီၩ့နီၪ, ယအၪ့ကံၩ့အၪ့ယၫဆၧ ဘဲၫၥိၭ နၥံၪအၥၭ ထီးလၩ့ဆါ လၧအကၠီၩ့ လဂ့ၩ, ဆၧနီၪမွဲ နၥံၪ အလၩအဖၩ့ လီၫ. 14 လၧဆၧယီၩလမံၩ့ အကၠီၩ့, ယထွံၩလၩ့ ယခၪ့ လၧပကဆါ ယ့ၫၡူၬဎရံၬ အဖါ အမ့ၬယၫနီၪ, 15 ၦၡၩအဒီၪ့ ထၧၫ့ဒီၪ့ယၫ လၧမူၭခိၪ, ဒဲလၧဂၪ့ခိၪယီၩ န့ဘၪ အမံၩ့ လၧအဝ့ၫနီၪလဂၩ, 16 ဘဲၫၥိၭ အမိဖ့ၪလၫ့ နၥံၪ, ဘဲၫအလၩအဖၩ့ လၧၫ့ဎွ့ၩ အၥိၭ, ဘဲၫၥိၭ အၥၭမုနီၪ မိမၩဂုးမၩခၧၫ့ထၪ့ နၥံၪ အနၫ့ဆါ လၧအဖၧၩ့လခီၫနီၪ, 17 ဘဲၫၥိၭ ဎရံၬ မိအီၪဂုးခၧၫ့ လၧနၥံၪ အၥၭခံဖၧၩ့ လၧဆၧနဲၩ အကၠီၩ့, ဒဲနၥံၪအဝံ ဆဲၩလၩ့ယူၭ အၥၭ လၧဆၧအဲၪဆၧကွံၩ အဖၧၩ့တၭ, 18 ဘဲၫၥိၭ နၥံၪ မိၥ့ၪယၫဎုၬ လၧၦဆံၫ့ဎံၪ ကိၭဂၩဒ့ၭ လၧဎရံၬ အဆၧအဲၪဆၧကွံၩ, အဒၩ့ဎၩ့, ဒဲအဖၭထီၫ, ဒဲအလၩ့အိၪ့ယိၬ, ဒဲအထၪ့ထီၫမွဲ အဆံၭဒိၪလဲၪ, 19 ဘဲၫၥိၭ နၥံၪ မိၥ့ၪယၫ ဎရံၬ အဆၧအဲၪဆၧကွံၩ လၧပၥ့ၪယၫလူၬ လၥ့ၪဘၪ, ဘဲၫၥိၭ နၥံၪ မိလၧၫ့ထၪ့ဎွ့ၩထၪ့ လၧယွၩ အဆၧလၧၫ့ဆၧဎွ့ၩ ထီးအလူၬ လီၫ. 20 ၦလၧအမၩဆၧၥ့ၪ အၪနဲၪ့ဒိၪနဲၪ့ ကယဲ ပအၪ့ကံၩ့ဆၧ, ဒဲလၧပဆီၫ့မီၪ့ဆၧ လဂၩ, ဘဲၫအစီၩ့အမၩ့ လၧအမၩဝ့ၫ လၧပဖၧၩ့ အၥိၭ, 21 အဝ့ၫဒၪ, မွဲအဘၪ ဆၧစံၭထၪ့အၪ့အူၭ လၧဆၧအီၪကီၪ့ အဖၧၩ့, ဒဲလၧယ့ၫၡူၬဎရံၬ အဖၧၩ့ အဆိၩအကၠၪ ထီးအလူၬ, လၩ့ဆိၩလၩ့ကၠၪဆံၭ. အၩမံၩ့.

1 မၩအၥၭဘဲၫနီၪတၭ, ၦလၧအဘၪထီၫ့ဖၧၫ့ လၧကဆါ အကၠီၩ့, ယဝ့ၫဒၪယီၩ, ယ ပဂၨၪထၪ့ နၥံၪ ဘဲၫၥိၭ နၥံၪ မိလ့ၩဆၧ ဘဲၫအကြၨၭ လၧဆၧကိၭ လၧအကိၭထဲၩ့ နၥံၪ အၥိၭ, 2 အီၪလၧကယဲ ဆၧဆၪ့လၩ့ နၥံၪအၥၭ, မွဲၥုၪ့ဆၧၩ့ၥၭဆၧၩ့, အီၪလၧဆၧအွံၪၥၭဆၧၩ့ ယံၬယံၬ တၭ, ထိးဆၪ့လၩ့ နၥံၪအၥၭ ဆုၬဆုၬ လၧဆၧအဲၪဆၧကွံၩ အဖၧၩ့နီၪ, 3 အၪ့ဂူၬ အီၪဂုးခၧၫ့ လၧၥၭမု လဂၩဎး လၧဆၧဘၪလိၬအိၭလိၬ အဆၧစၧၩ့ထၬ အဖၧၩ့ဆံၭ. 4 မိၡါ အီၪ လဂၩဎး; ဒဲၥၭမု လဂၩဎး, ဘဲၫဆၧကိၭထဲၩ့ နၥံၪ လၧဆၧယိလါ လမံၩ့ဎး လၧနၥံၪ အဆၧကိၭ အဖၧၩ့ အၥိၭနီၪ, 5 ကဆါ လဂၩဎး, ဆၧနဲၩ လမံၩ့ဎး, ဆၧဒိၭဘၭတံၫဇၫ့ လမံၩ့ဎး, 6 ယွၩ, ဆၧထီးအလူၬ အဖါ လၧအအီၪဝ့ၫ လၧဆၧထီးအလူၬ အဖၫ့ခိၪ, ဒဲအီၪဝ့ၫ လၧကိၭစီၪ့ဒ့ၭ, ဒဲအီၪဝ့ၫ လၧနၥံၪ ထီးအလူၬ အဖၧၩ့ လဂၩဎးနီၪ, အီၪဝ့ၫလီၫ. 7 မွဲလါနၫ့ဘိၩ, ဆၧဖ့ၪလၫ့ပၧၩ လဂၩဘၪလဂၩ လဂၩဘၪလဂၩ, ဆၧအခိးအတၩ ဘဲၫဎရံၬ တိၪ့ဖ့ၪလၫ့ဆၧ အၥိၭနီၪလီၫ. 8 မၩအၥၭဘဲၫနီၪတၭ, ဆၧစံၭဝ့ၫ, ထီးအထဲၩ့ထၪ့ လၧထၭနီၪတၭ, မီၩ့ထၪ့ အၪ့မၧၫ့ဎီးဆၧ လၧအဆၧအၪ့မၧၫ့ဎီးဝ့ၫ, ဒဲဖ့ၪလၫ့ ဆၧအခိးအတၩၥံၪ လၧၦၡၩလီၫ. 9 တၭ ၦထဲၩ့ထၪ့လဂၩနီၪ အ့ၪလမွဲဘၪ ၦလၧအဂဲၫလၩ့ဆိၫဝ့ၫ လၧဂၪ့ခိၪယီၩ, မွဲဆၧနီၪလမံၩ့လဲၪ, 10 ၦလၧအဂဲၫလၩ့လဂၩနီၪ, မွဲၦလၧအထဲၩ့ထၪ့ လၧကယဲ မူၭခိၪလဖၪ အဖၫ့ခိၪ, ဘဲၫၥိၭ အမိဎွ့ၩထၪ့ ဆၧထီးအလူၬလီၫ. 11 လနၩ့နၩ့ အဝ့ၫဒၪ ဒုၭကဲၪထၪ့ လၧဆၧအၪ့မၧၫ့ဖိၪၥံၪ, ဒဲလနၩ့နၩ့ လၧမီၪၥံၪ ဒဲလနၩ့နၩ့ လၧၦလ့ၩလီၩလၩ့ ဆၧၥၭထိၬအပရၧၫ့နီၪ, ဒဲလနၩ့နၩ့ လၧဆရၫယိဆၧၥံၪ, ဒဲလနၩ့နၩ့ လၧဆရၫၥံၪလီၫ. 12 မွဲလၧၦဆံၫ့ဎံၪလဖၪ အဆၧလၧၫ့ထၪ့ဎွ့ၩထၪ့ အဂး, လၧၦမၩအခ့ၫအၡၩ အဆၧ အဂး လၧဎရံၬ အမိၡါထၪ့ဝ့ၫထီၫဝ့ၫ အဂး, 13 ထီးပဝ့ၫဒၪ ကိၭဂၩဒ့ၭယီၩ ၦကဲၪထၪ့ ဆၧလမံၩ့ဎး ဘၪဆဲၫ့ လၧဆၧနဲၩ, ဒဲဆၧၥ့ၪယၫ ယွၩအဖိၪခွၫတၭ, ပဒိၪထုၬကုၭဎွ့ၩန့ၫၥိၭ လၧဎရံၬ အဆၧလၧၫ့ထၪ့ဎွ့ၩထၪ့ အဖၧၩ့, 14 ဘဲၫၥိၭ ပထီးမွဲလၧၩ့ဖိၪၥၪၥံၪ လၧအဂဲၩဝၭဝ့ၫ, ဒဲဖိၬကယဲ ဆၧၥီၪ့ဆၧၥၫ့ ဘဲၫလံၩအူၪဝံၩ့ဝၩ့ဝ့ၫ အၥိၭနီၪ အခဲၫ့, လၧၦအၪ့လံၬအၪ့လီၫဆၧ လၧအမၩဝံၩ့ဝၩ့ဆၧ နီၪ, ဒဲဆၧကိၪ့အၪ့လီၫဆၧ အခဲၫ့ လဂ့ၩ, 15 အ့ၪမွဲ ပလီၩဘၪ ဆၧမွဲဆၧတီၩ လၧဆၧအဲၪဆၧကွံၩ အဖၧၩ့တၭ, မိဒိၪထၪ့အၪထၪ့ လၧဆၧထီးအလူၬ လၧအဝ့ၫဒၪ အဖၧၩ့ လၧအမွဲ ဆၧအခိၪဎရံၬနီၪလီၫ. 16 လၧအဝ့ၫဒၪ အကၠီၩ့ ဆၧဒုၭထံးလိၬမိၡါ ထၧၫ့ဂၩယၫ အဆၧၫ့, ဒဲဒုၭဘုၭထၬဝ့ၫ လၧကယဲ ဆၧအဆၧၫ့အလး ဘဲၫအဂၩ့ လမံၩ့ဘၪလမံၩ့ မၩဝ့ၫ အၥိၭတၭ, မၩဒိၪထၪ့ မိၡါနီၪ ဘဲၫၥိၭ အမိထၪ့ဝ့ၫထီၫဝ့ၫ လၧအနၫ့ဆါဒၪဝ့ၫ လၧဆၧအဲၪဆၧကွံၩ အဖၧၩ့လီၫ. 17 မၩအၥၭဘဲၫနီၪတၭ, ယစံၭဆၧယီၩ, ဒဲထိးယၥၭ လၧကဆါ အဖၧၩ့ ဘဲၫၥိၭ နၥံၪ ထီးလ့ၩဆၧ ဘဲၫၦဆၨၩဂူၫဂၩလဖၪ လၧအလ့ၩဝ့ၫ ထီးဒၪ အကိၪ့ဆၧ ပျီၩပျီၩ အၥိၭနီၪ လဂ့ၩလီၫ. 18 အဝ့ၫၥံၪ အၥုၪ့ခံၭအၥၭခံၭတၭ, မွဲဆၧၥ့ၪယၫ လအီၪဘၪ အကၠီၩ့, ဒဲအၥုၪ့နီၩ့အၥၭနီၩ့ အကၠီၩ့တၭ, လၩ့ၡၪ လၧယွၩအဆၧမၧၫ့, 19 အမ့ၬလမဲဘၪ အကၠီၩ့နီၪ ဖ့ၪလၫ့ဒၪအၥၭ လၧအၥၭခတၧၩ အဖၧၩ့, ဘဲၫၥိၭ အမိအၪ့ဂူၬ မၩ ကယဲ ဆၧအဲၪလဲးအဲၪဘျၪ ထီးအလူၬလီၫ. 20 အ့ၪမွဲ နၥံၪဝ့ၫဒၪယီၩ, နၥံၪ မၩလိၪ ဎရံၬ လမွဲဘၪ ဘဲၫနီၪၥိၭ. 21 နၥံၪ အ့ၪနါဂၧၫ့ အလူနီၪ, ဘၪ ဆၧၥီၪ့ လၧအဖၧၩ့ ဘဲၫဆၧမွဲဆၧတီၩ အီၪလၧယ့ၫၡူၬ အဖၧၩ့ အၥိၭနီၪ, 22 ဘဲၫၥိၭ နၥံၪ မိဘဲၪ့လၩ့ခွံၬ နၥံၪ အနၫ့ဆါ အလးလံၩ နၥံၪ အဆၧမၩ လၧဖျိၩ့နီၪ, လၧအအုၪဝ့ၫ, ဘဲၫ ဆၧၥၭကွံၩလဖၪ လၧအအၪ့လီၫဆၧ အၥိၭ, 23 အီၪလၧနၥံၪအၥုၪ့ နၥံၪအၥၭ ၥၫ့ထၪ့ထဲၩ့, 24 ကီၩ့ထၪ့ၥိၭထၪ့ နၥံၪအနၫ့ဆါအၥၭ ဘဲၫယွၩ အၥိၭ, လၧဆၧတီၩဆၧလီၩ့, ဒဲဆၧဆံၫ့ဎံၪ လၩ့ထံးလၩ့ဆ့ၭ အဖၧၩ့ဆံၭ. 25 မၩအၥၭဘဲၫနီၪတၭ, ခွံၬၡိၭခွံၬ ဆၧချဲၩ့ဘျံၭချဲၩ့ဘျၪ တၭ, ချဲၩ့လိၬ နၥံၪအၥၭ လၧဆၧချဲၩ့ အမွဲအတီၩ လဂၩ ဒဲလဂၩဆံၭ. အဂဲးဘဲၫယီၩ ပမွဲ ဆၧအမိၡါအဂၩ့ ဘၪဆဲၫ့လိၬအၥၭ ဆုၬဆုၬလီၫ. 26 လၧၥၭထၪ့ဆၧနီၪ, ထီးမၩမၪဆၧ လဂ့ၩ, လၧနၥံၪ အၥၭထၪ့ အဘိၩ့ဘၭနီၪ, ထီးဒုၭလၩ့နုၬ မုလဂ့ၩ. 27 ထီးဖ့ၪလၫ့ မုၪခီၩလဲး အလးလဂ့ၩ. 28 ၦလၧအအၪ့ဂူၪယူၭ ဆၧမွဲ အထီးအၪ့ဂူၪလၧၩ့ဆၧ လဂ့ၩ, လၧနီၪအဖၫ့ခိၪ ဘဲၫအအၪ့နၩ့ဖၭဆၧ လၧၦၡၪ့ဖိၪနီၪ မိၥ့ၪ အၥိၭ, မွဲအမၩ ဆၧဂ့ၩ လၧအစူၪဒၪဝ့ၫ တၡါၡါဆံၭ, 29 ဆၧချဲၩ့ အအၧၩ့အၥၫ့နီၪ, ထီးဒုၭဂဲၫထၪ့ လၧနၥံၪ အနိၭဖၧၩ့ နးထံၪလဂ့ၩ, ဘဲၫၥိၭ ပနါဂၧၫ့ ဆၧလဖၪ မိန့ဘၪ အခိးအတၩနီၪ, ချဲၩ့ ဆၧဂ့ၩ လၧအမၩထၪ့မၩထီၫဆၧ ဆံၭ. 30 ထီးမၩၥၭအုၭ ယွၩအၥၭမုဆံၫ့ဎံၪနီၪ လဂ့ၩ, အဝ့ၫနီၪ စဲၩနဲၪ့ထၬ နၥံၪ ထီးဆၧမၩဖီၩ့ဖျ့ၭ အမုနံၩခိၬနီၪလီၫ. 31 ကယဲ ဆၧအခၪ, ဒဲဆၧၥၭထၪ့, ဒဲဆၧၥၭဂဲၫ့, ဒဲဆၧအၪ့လၬ, ဒဲဆၧဒုၪဒွ့ၪ, ဒဲဆၧအအၧၩ့ ထီးအလူၬနီၪ, ခွံၬၡိၭခွံၬဆံၭ. 32 အွံၪၥၭဆၧၩ့လိၬ နၥံၪအၥၭ, ၥုၪ့အီၪၥၭအီၪလိၬ နၥံၪအၥၭ, ကွဲၪဖျါခွံၬလိၬနၥံၪ အဆၧမၪ, ဘဲၫယွၩ အီၪလၧဎရံၬ အဖၧၩ့ ကွဲၪဖျါခွံၬ နၥံၪအဆၧမၪ အၥိၭနီၪဆံၭ.

အ့ဖစၧၭ Ephesians 5

1 မၩအၥၭဘဲၫနီၪတၭ, ယိလိၪ ယွၩ ဘဲၫဖိၪၥၭဘီၩ့ၥံၪ အၥိၭဆံၭ. 2 လ့ၩ နၥံၪဝ့ၫ လၧဆၧအဲၪဆၧကွံၩ အဖၧၩ့, ဘဲၫဎရံၬ အဲၪပၧၩ ကွံၩပၧၩ အၥိၭ, ဒဲဖ့ၪလၫ့ခွံၬ အနၫ့ဆါ လၧပဂးတၭ, ဘဲၫၦစံၭဆၧ အၥိၭ, ဆၧဘိၪ့ ဒဲဆၧလု လၧယွၩ, လၧဆၧနၧၫ့မၧၫ့မုၬ အဂး ဆံၭ. 3 မွဲလါနၫ့ဘိၩ, ဘဲၫၦဆံၫ့ဎံၪ ကြၨၭမၩဝ့ၫ အၥိၭနီၪ, ဆၧမၩမၪမုၪ မၩမၪခွၫ, ဒဲဆၧအဲၪလဲးအဲၪဘျၪ ထီးအလူၬ မွဲဂ့ၩ, ဆၧလီၫ့ကီၩ့ၥၭကွံၩဆၧလဖၪ မွဲဂ့ၩ, န့ၫအမံၩ့နီၪ, မွဲၦထီးကိၭထၪ့ လၧနၥံၪ အကျၩ လဂ့ၩ. 4 ဆၧချဲၩ့အဲၪလဲးအဲၪဖၭ, ဒဲဆၧချဲၩ့ဂၭဂီၩ့ဂၭစၪ, ဆၧချဲၩ့နံချဲၩ့ကွ့ၩ နီၪ, မွဲအလဂ့ၩဘၪတၭ, နၥံၪ ထီးချဲၩ့ လဂ့ၩ. လၧနီၪ အဖၫ့ခိၪတၭ, ချဲၩ့ဆၧ လၧအမၩဂ့ၩဆၧဆံၭ. 5 အဂဲးဘဲၫယီၩ နၥံၪ ၥ့ၪယၫ လၧကယဲ ၦမၩမၪမုၪ မၩမၪခွၫ မွဲဂ့ၩ, ၦအဲၪလဲးအဲၪဘျၪ မွဲဂ့ၩ, ၦလီၫ့ကီၩ့ၥၭကွံၩဆၧ မွဲဂ့ၩ, လၧအမွဲ ၦဘၩဆၧဂၩ့, န့ၥၫဆၧ လၧဎရံၬ ဒဲလၧယွၩအဘၩ့အမုး အဖၧၩ့ နးဂၩအ့ၬ. 6 ထီးဒုၭအၪ့လီၫ နၥံၪအၥၭ လၧၦၡၩ အဆၧချဲၩ့ ပျီၩပျီၩ နးဂၩလဂ့ၩ; အဂဲးဘဲၫယီၩ လၧဆၧနီၪလဖၪ အကၠီၩ့တၭ, ယွၩအဆၧၥၭထၪ့ ဂဲၫဘၪ ၦလခိၭနၪဘၪဆၧလဖၪ အလီၩ့လီၫ. 7 မၩအၥၭဘဲၫနီၪတၭ, ထီးမၩဎုၬဆၧ လၧအဝ့ၫၥံၪ လဂ့ၩ. 8 အဂဲးဘဲၫယီၩ လၧအၥၫ့ နၥံၪမွဲ ဆၧအခံၭ, အ့ၪမွဲ ဘိၩ့နဲၪ့ယီၩ နၥံၪမွဲ ဆၧအဖၩ့ လၧကဆါ အဖၧၩ့ တၭ, လ့ၩဆၧ ဘဲၫဆၧဖၩ့ဖိၪ အၥိၭနီၪ ဆံၭ. 9 အဂဲးဘဲၫယီၩ ဆၧဖၩ့နီၪ အဆၧၥၪမွဲ ကယဲ ဆၧမၩဂ့ၩ, ဒဲဆၧတီၩဆၧလီၩ့, ဒဲဆၧမွဲဆၧတီၩလီၫ. 10 မၩခွါဆၧ လၧအဘၪ ကဆါအၥၭ နီၪ, 11 မွဲနၥံၪ ထီးဖံၭၥိၭလိၬ နၥံၪအၥၭ, လၧဆၧခံၭ အဆၧမၩ လၧအလၥၪဘၪနီၪ လဂ့ၩ, လၧနီၪအဖၫ့ခိၪ အၪ့ၥီၪ့ အဝ့ၫၥံၪ ဆံၭ. 12 အဂဲးဘဲၫယီၩ ဆၧလၧအဝ့ၫၥံၪ မၩ လၧဆၧအီၪၥူၪ အဖၧၩ့နီၪ န့ၫ ပလီၩဘၪဝ့ၫနီၪ, မွဲဆၧမ့ၬမဲလီၫ. 13 မွဲလါနၫ့ဘိၩ ကယဲ ဆၧထီးအလူၬနီၪ, ထီးအဘၪ ဆၧအၪ့ၥီၪ့ဝ့ၫ တၭ, ဖျီၪထၪ့ဝ့ၫ လၧဆၧဖၩ့ အကၠီၩ့ လီၫ. အဂဲးဘဲၫယီၩ ကယဲ ဆၧလၧအနဲၪဖျီၪဆၧနီၪမွဲ ဆၧဖၩ့လီၫ. 14 မၩအၥၭဘဲၫနီၪတၭ, ဆၧစံၭဝ့ၫ, ၦလၧအမံၫဧ့, နၪ့ထၪ့ နဝ့ၫ တၭ, ဂဲထုၪ့ထဲၩ့ လၧဆၧၥံၫ ဆံၭ, တၭ ဎရံၬ မိဖ့ၪလၫ့ နၧၩ လၧဆၧဖၩ့ လီၫ. 15 မၩအၥၭဘဲၫနီၪတၭ, ထီးလၩ့နၥံၪအၥၭ ဘဲၫၥိၭ နၥံၪ မိလ့ၩ အ့ၪဂ့ၩအ့ၪဘၪ, လမွဲဘၪ ဘဲၫၦအဂီၩ့ဖိၪ အၥိၭနီၪ, မွဲဘဲၫၦကိၪ့ဆၧၥ့ၪ အၥိၭနီၪဆံၭ. 16 မုနံၩလဖၪ မွဲလၧအအၧၩ့အၥၫ့ အကၠီၩ့နီၪ ဎွ့ၩန့ထဲၩ့ အဆၧၫ့အထီဆံၭ. 17 မၩအၥၭဘဲၫနီၪတၭ, ထီးကဲၪထၪ့ ၦအဂီၩ့ဖိၪ လဂ့ၩ, ယွၩအၥၭ, မွဲဘဲၫၥ့ၪလဲၪ ဘဲၫၥ့ၪလဲၪနီၪ ၥ့ၪယၫနၪၥ့ၪ နၥံၪဝ့ၫ ဆံၭ. 18 ထီးအီၩမၧၩ့ နၥံၪအၥၭ လၧဆၧအီၩလၨၪ စဘံၭထံၫ လဂ့ၩ, အ့ၪမွဲ လၧၫ့ထၪ့ဎွ့ၩထၪ့ လၧၥၭမုနီၪဆံၭ. 19 လီၩဘၪလိၬ နၥံၪအၥၭ လၧထၭခိၪ စံၭထၪ့အၪ့အူၭဆၧ, ဒဲၥံၫကျံၩထၪ့ ထၭခိၪ ဘၪဆဲၫ့ လၧၥၭနီၪတၭ, ဆၬထၪ့ နၥံၪအလူ စံၭထၪ့အၪ့အူၭ ကဆါ လၧနၥံၪ အၥုၪ့ခံအၥၭလဲၫဆံၭ. 20 စံၭထၪ့အၪ့အူၭ ဖါယွၩအခိးအတၩ လၧဆၧထီးအလူၬ အကၠီၩ့, လၧပကဆါ ယ့ၫၡူၬဎရံၬ အမံၩ့နီၪ လထံၪဎးဘီၩ့ဎးဆံၭ. 21 အီၪက့ၪလၩ့လိၬ နၥံၪအၥၭ လၧဂူၫဂၩ အဖၫ့လၬ ဆုၬဆုၬ လၧဆၧၥၭမဲၪ ဎရံၬ အဖၧၩ့ ဆံၭ. 22 ၦမၫၥံၪဧ့, အီၪက့ၪလၩ့ နၥံၪအၥၭ လၧနၥံၪအဝၩဒၪ နၥံၪဝ့ၫ အဖၫ့လၬ ဘဲၫလၧကဆါ အၥိၭနီၪဆံၭ. 23 အဂဲးဘဲၫယီၩ ဝၩမွဲ မၫအခိၪ ဘဲၫဎရံၬ မွဲဆၧအီၪကီၪ့အခိၪ အၥိၭနီၪတၭ, အဝ့ၫဒၪနီၪ မွဲၦထိးထဲၩ့တၩ့ထဲၩ့ မိၡါ လီၫ. 24 မၩအၥၭဘဲၫနီၪတၭ, ဘဲၫဆၧအီၪကီၪ့ အီၪလၧဎရံၬ အဖၫ့လၬ အၥိၭနီၪ, မွဲမၫၥံၪ အီၪက့ၪလၩ့အၥၭ လၧအဝၩဒၪဝ့ၫ အဖၫ့လၬ လၧဆၧထီးအလူၬ အဖၧၩ့ ဘဲၫနီၪအၥိၭဆံၭ. 25 ၦဝၩၥံၪဧ့, အဲၪ နၥံၪ အမၫၥံၪ ဘဲၫဎရံၬ အဲၪ ဆၧအီၪကီၪ့ အၥိၭ, ဒဲဖ့ၪလၫ့ခွံၬအၥၭ လၧအဂး, 26 ဒဲမၩဆံၫ့ထၪ့ဝ့ၫ လၧဆၧၥူၫဝၭဆံၫ့ဝ့ၫ လၧထံၫ တၭ, ဘဲၫၥိၭ အမိမၩဆံၫ့ဎံၪဝ့ၫ လၧဆၧအလူအထၫ, 27 ဘဲၫၥိၭ အမိအီၪက့ၪဝ့ၫ လၧအမ့ၬယၫဒၪဝ့ၫ ကဲၪထၪ့ လၧဆၧအီၪကီၪ့, အီၪလၧအလၩအဖၩ့, အမဲၪၥၧၫ့မဲၪဝီၩ မွဲဂ့ၩ, ဒဲအဖံၭၥွံၭ မွဲဂ့ၩ, ဒဲဆၧဘဲၫနီၪအၥိၭ ထီးအလူၬ မွဲဂ့ၩ, လအီၪဘၪ, မွဲဘဲၫၥိၭ အမိဆံၫ့ဎံၪဝ့ၫတၭ, လၥံၪၥၧၫ့မူၭချၬဘၪလီၫ. 28 ဘဲၫနီၪအၥိၭ, ၦဝၩၥံၪ ဂ့ၩအဲၪ အမၫၥံၪ, ဘဲၫအအဲၪလၩ့ အနၫ့ဆါဒၪဝ့ၫ အၥိၭနီၪလီၫ. ၦလၧအအဲၪအမၫနီၪ အဲၪလၩ့ဒၪအၥၭလီၫ. 29 အဂဲးဘဲၫယီၩ ၦလၧအမ့ၬလဲၩ အဖံၭအယၪဒၪဝ့ၫ အီၪနးဂၩအ့ၬ. မွဲအလုအၪ့လုအီၩဝ့ၫတၭ, ယိထဲၩ့ခွါထဲၩ့ဝ့ၫ, ဘဲၫကဆါ ယိထဲၩ့ခွါထဲၩ့ ဆၧအီၪကီၪ့ အၥိၭလီၫ. 30 အဂဲးဘဲၫယီၩ ပမွဲ အမိၡါ အဂၩ့ၥံၪ, အဖံၭအယၪ, ဒဲအဎွံၪလဖၪ အဂၩ့လီၫ. 31 မွဲ လၧဆၧယီၩလမံၩ့ အကၠီၩ့, ၦခွၫ မိဘၪစဲၪ့ဒၪ အမိအဖါ တၭ, မိဘၪအီၪက့ၪဎုၬအၥၭ လၧအမၫ တၭ, ၦနံၫဂၩနီၪ မိကဲၪထၪ့ ဆၧလၥွံၪဎးလယၪဎး လီၫ. 32 အယီၩမွဲ ဆၧအီၪၥူၪဖၭဒိၪနီၪ, မွဲလါနၫ့ဘိၩ, ယချဲၩ့ လၧဎရံၬ ဒဲအဆၧအီၪကီၪ့ အဂဲးလီၫ. 33 မွဲလါနၫ့ဘဲၫနီၪတၭ, နၥံၪဝ့ၫဒၪယီၩ, လဂၩဘၪလဂၩ, လဂၩဘၪလဂၩ, မွဲအအဲၪအမၫ ဘဲၫအၥၭဒၪဝ့ၫ အၥိၭနီၪဆံၭ; ဒဲအမၫနီၪ, မွဲအယူၭယၪ့ အဝၩဆံၭ.

1 ဖိၪၥၪၥံၪဧ့, ခိၭနၪ နၥံၪအမိအဖါ အလူ လၧကဆါ အဖၧၩ့ဆံၭ. အဂဲးဘဲၫယီၩ ဆၧနီၪမွဲ အတီၩအလီၩ့လီၫ. 2 ယူၭယၪ့ နမိ ဒဲနဖါ ဆံၭ. ဆၧနီၪမွဲ ဆၧမၪလူၬ အခၪ့ထံၭလထံၪ လၧအအီၪ လၧဆၧစံၭဝဲၩ, 3 ဘဲၫၥိၭ နမိဘီၪထၪ့ယီၫထၪ့ ဒဲနၥံၪအၥၭ မိအီၪကိၩ့အီၪခိၭ လၧဂၪ့ခိၪချိၫ့ လီၫ. 4 ဖါၥံၪဧ့, မၩထၪ့ နၥံၪအဖိၪၥံၪအၥၭ လဂ့ၩ, အ့ၪမွဲ လုအၪ့လုအီၩ အဝ့ၫၥံၪ, ဒဲၥိၫ့ဝ့ၫ လၧကဆါ အဆၧၥီၪ့ဆၧၥၫ့, ဒဲလၧဆၧအၪ့ၥီၪ့ အဖၧၩ့ဆံၭ. 5 ဆၧအဎီးအၡၩၥံၪဧ့, ခိၭနၪ နၥံၪ အကဆါ လၧအဘၪဆဲၫ့ လၧဆၧဖံၭဆၧယၪ လၧဆၧၥၭမဲၪ, ဒဲဆၧဝၭထိၬ, လၧနၥံၪ အၥုၪ့ခံၥၭလဲၫ ဘဲၫ လၧဎရံၬ အဂး အၥိၭနီၪ ဆံၭ. 6 မွဲန့ၫ လၧနၥံၪ အီၪလၧအမ့ၬယၫ, ဘဲၫၦလၧအလီၩ့ဘၪ ၦၡၩအၥၭ အၥိၭနီၪ လဂ့ၩ. အ့ၪမွဲ ဘဲၫဎရံၬ အခ့ၫအၡၩ အၥိၭတၭ, မၩဆၧ လၧအဘၪ ယွၩအၥၭ လၧနၥံၪအၥုၪ့ခံအၥၭလဲၫ, 7 ဒဲမၩ အခ့ၫအၡၩ အဆၧမၩ လၧၥၭဂ့ၩ, လမွဲဘၪ ဘဲၫလၧၦၡၩ အဂး, မွဲဘဲၫလၧကဆါ အဂး အၥိၭနီၪလီၫ. 8 နၥံၪ ၥ့ၪယၫ လၧထီးဒၪ ၦလဂၩဂၩ အ့ၪမၩ ဆၧဂ့ၩ လမံၩ့လါလါတၭ, ၦဎီးဖိၪ မွဲဂ့ၩ, ၦပျီၩဖျ့ၭဖိၪ မွဲဂ့ၩ, မိန့ဘၪဆၧ လၧကဆါ အစူၪဖၧၩ့လီၫ. 9 ကဆါၥံၪဧ့, မၩအဝ့ၫၥံၪ ဘဲၫနီၪၥိၭတၭ, ထီးမၩဒူၩမၩဆီၪ့ နၥံၪအၥၭ လဂ့ၩ. နၥံၪ ၥ့ၪယၫ လၧနၥံၪအကဆါ ဒဲအဝ့ၫၥံၪအကဆါဆ့ အီၪလၧမူၭခိၪတၭ, အဝ့ၫနီၪ ယိဒိၪဆံၭအၪၡၩ ၦနးဂၩအ့ၬ. 10 လၧအခဲၫ့ထုၬ, ယဖုၥံၪဝဲၥံၪဧ့, အီၪဂုးခၧၫ့ လၧကဆါ အဖၧၩ့ ဒဲလၧအစီၩ့အမၩ့ အဂဲးအဘၭ အဖၧၩ့ဆံၭ. 11 ဘဲၫနၥံၪ ပဒၩ့ မုၪခီၩလဲး အဆၧအၪ့လီၫလဖၪ မိၥ့ၪ အၥိၭနီၪ, ၥိၭထၪ့ ယွၩအစူၪဝဲၩ ထီးအလူၬ ဆံၭ. 12 အဂဲးဘဲၫယီၩ လၧပကၠီၩ့, ဆၧဒုၭအဆီၪ့ လမွဲဘၪ ထၫ့ဒၩ ဆၧၥွံၪ ဒဲလၧဆၧဖံၭဆၧယၪ, အ့ၪမွဲ ထၫ့ဒၩ ဆၧအခိၪၥံၪ, ဒဲထၫ့ဒၩ ဆၧအစီၩ့အမၩ့, ဒဲထၫ့ဒၩ အယီၩလကၠၪ အဆၧခံၭ အကဆါ, ဆၧနၪ အီၪလၧမူၭဖိၭဖၫ့လီၫ. 13 မၩအၥၭဘဲၫနီၪတၭ, ဘဲၫနၥံၪ ဆၧၫ့ထုၪ့ လၧမုနံၩအအၧၩ့ မိၥ့ၪ အၥိၭနီၪ, မၩန့ ယွၩအစူၪဝဲၩ ထီးအလူၬဆံၭ, တၭ မၩနၧၩ့မၩစၪ ဆၧထီးအလူၬနီၪ ဂီၩ့တၭ, နၥံၪ မိဆၧၫ့ထုၪ့လီၫ. 14 မၩအၥၭဘဲၫနီၪတၭ, ခဲးထူၬထၬ နၥံၪအယးဒံၩ့ လၧဆၧမွဲဆၧတီၩ, ဒဲၥိၭထၪ့ ဆၧတီၩဆၧလီၩ့ အၥၭနၫပဒၩ့, 15 ဖျၪ့ နၥံၪအခၪ့ လၧဆၧၥၭထိၬအပရၧၫ့ ဘၪဆဲၫ့ လၧဆၧဘၪလိၬအိၭလိၬ အဆၧတဲၩ့ဝဲၩ အခၪ့ဖံၭတၭ, ဆၧၫ့ထုၪ့ဆံၭ. 16 လၧဆၧထီးအလူၬ အဖၫ့ခိၪနီၪ, ဘဲၫနၥံၪ မၩလၩ့ဖံၬ မုၪခီၩလဲး အဖျါမ့ၪ ထီးအလူၬ မိၥ့ၪအၥိၭနီၪ, ဆိၬဆၧနဲၩ အထၩ့ဖံၭဆံၭ. 17 ချုၬထၪ့ ဆၧထိးထဲၩ့တၩ့ထဲၩ့ အခိၪလူၬၥုၭတၭ, ဆိၬ ၥၭမု အနၭ လၧအမွဲ ယွၩအလူအထၫဆံၭ. 18 အၪ့ကံၩ့ဘၩဆိၪဖၪ လၧကယဲ ဆၧဘၩဆိၪဖၪ, ဒဲဆၧအၪ့ယၫ ကိၭအဆၧၫ့အထီဒ့ၭ, လၧၥၭမု အဖၧၩ့နီၪ, ဒဲအီၪခိၭဆၧ လၧၥုၪ့ဂုးၥၭခၧၫ့ လၧဆၧနီၪ အဂးတၭ, ဘၩဆိၪဖၪန့ ၦဆံၫ့ဎံၪ ကိၭဂၩဒ့ၭ အဂး, 19 ဒဲလၧယဂး ဘဲၫၥိၭ ဆၧမိဖ့ၪလၫ့ ယအၩ့ထၪ့ ယနိၭ လၧယၥၭဒူၩ, ဒဲမၩဖျီၪထၪ့ ဆၧၥၭထိၬအပရၧၫ့ အဆၧအီၪၥူၪနီၪဆံၭ. 20 ယမွဲ ဆၧအၥီၫ့လဂၩ လၧအဘၪ ဆၧစၧၩ့ထၬ, လၧဆၧနီၪ အကၠီၩ့ ဘဲၫၥိၭ ယမိလီၩလၩ့လၬလၩ့ဆၧ လၧယၥၭဒူၩ, ဘဲၫယ ဂ့ၩလီၩလၩ့ဆၧ အၥိၭနီၪလီၫ. ဆၧဆိၫ့ဂ့ၩဆိၫ့ဘွၩ လၧခဲၫ့ထုၬ. 21 မွဲလါနၫ့ဘိၩ, ဘဲၫၥိၭ နၥံၪ မိၥ့ၪယၫ ဆၧဘၪဆဲၫ့ လၧယၧၩ ဒဲဆၧလၧယမၩဆ့တၭ, ထၧၫ့ဖုဝဲၥၭဘီၩ့, ဒဲဆၧအခ့ၫအၡၩအလူတီၩ, လၧကဆါ အဖၧၩ့ စတံခကၧၭ လဂၩနီၪ မိဒုၭၥ့ၪယၫ နၥံၪ လၧဆၧထီးအလူၬလီၫ. 22 ဘဲၫၥိၭ နၥံၪ မိၥ့ၪယၫ ဆၧဘၪဆဲၫ့ လၧပၧၩ, ဘဲၫၥိၭ အမိမၩမုၬထၪ့ထဲၩ့ နၥံၪအၥၭနီၪ, ယအၪ့မၧၫ့ အလ့ၩ လၧနၥံၪ အအီၪ လၧဆၧယီၩလမံၩ့ အကၠီၩ့လီၫ. 23 တၭ ဆၧဘၪလိၬအိၭလိၬ အီၪလၧထၧၫ့ဖုဝဲၥံၪ, ဒဲဆၧအဲၪဆၧကွံၩ လၧဆၧနဲၩ လၧဖါယွၩ, ဒဲကဆါ ယ့ၫၡူၬဎရံၬ, မွဲအအီၪထဲၩ့ လၧအဝ့ၫၥံၪ အဖၧၩ့ဆံၭ. 24 ၦလၧအအဲၪ ပကဆါ ယ့ၫၡူၬဎရံၬ လၧအၥုၪ့ခံအၥၭလဲၫ ကိၭဂၩဒ့ၭနီၪ, မွဲဆၧအခိးအတၩ အီၪလၧအဝ့ၫၥံၪ အၥိၭဆံၭ. အၩမံၩ့.